مازال المغاربة كايعنفو العيالات و كايتسوطوهم و يتكرفصو عليهم جسديا و معنويا و الأرقام ديال التقرير الأخير على العنف ضد النساء كاتخلع ! و المصيبة أنه الأرقام كاتأرخ غير داكشي لي مديكلاري عند البوليس و الجوندارم و وزارة الصحة، بلا مانهضرو على دوك العيالات لي يوميا كايتجندخو و كاياكلو العصا و كايتغتاصبو و كايتخلا دار باباهم و هوما ساكتين ماكايديكلاريوش و ماكايبانوش فهاد الاحصائيات حيت “صابرين” ” حشمانين” “خايفين” ” دايرين بوجه الوليدات و العشرة” و لا ” ماعندهمش فين يمشيو”. و لا جيتي تشوف بعمق فالأرقام غادي تلقا بلي أغلبية العيالات المعنفات مقودة عليهم، ماخدامينش، عندهم أقل من ثلاتين سنة، كايعنفهم الزوج فأغلب الأحيان و موراه كاين ” شخص لا تربطه صلة قرابة بالمشتكية” يعني صاحبها و لا شي واحد مابينو و بينها والو يمكن غا تصاطحات معاه فالزنقة و عنفها ، شوف التعدو كي داير. فاش كاتجمع هاد المعطيات كاملة كاتلقا أنه العيالات الأكثر تعرضا للعنف هوما المحگورات و الفقيرات، ايه بصح العنف ماخطا حتى شي مستوى اجتماعي و كاينين طبيبات معنفات و محاميات كايسلخهم الراجل و استاذات كاياكلو التجنديخ على قلبهم و لكن الارقام كاتقول بلي النساء الفقيرات المحگورات لي ماخداماتش هوما الأكثر عرضة لهاد الظاهرة. و الطامة الكبرى فهاد التقرير هي الأماكن ديال الاعتداء، تخايلو معايا الشارع العام كايجي فالرتبة الأولى عاد موراه بيت الزوجية ! اكثر من النص ديال العيالات لي كايتم الاعتداء عليهم كايتم هادشي فالشارع العام قدام عيباد الله، و هادشي كايزيد يثبت بلي الشارع المغربي مطبع مع العنف و مسانس معاه و هادشي كانشوفوه يوميا، واحد كايسلخ مراتو ، واحد كايسلخ ختو ... العنف جاري بيه العمل فالشوارع و الزناقي و الدروبة ديالنا و حتى واحد ماكايدخل باش يمنعو و حتى لادخل شي واحد كاتسمعو كايقول للمعتدي ” وا ايييه مرتك هاديك، حيد غا من الزنقة و ديها للدار و دير معاها لي بغيتي” زعما راه السيد ماكايدينش العنف بحد ذاتو بل يدين ” الشوهة” لي كايعرضو ليها راسهم دوك جوج د الناس لادابزو فالزنقة، زعما حيدو لينا غا من الفضاء العام و فاش ديها و تسد عليها بين ربعة ديال الحيوط ضربها و لا قتلها و لا علقها سوقك هاداك ! مراتك هاديك ! ختك هاديك ! بنتك هاديك ! بهيمتك هاديك ! علاش كاين عندنا هاد العنف بهاد الطريقة المخيفة؟ أنا شخصيا كايباين ليا العنف لي كايتمارس على العيالات نتيجة لمجموعة من الظواهر أخرى، العنف لي غادي هابط من الفوق حتى للتحت، الراجل لي كايمارس العنف على مرتو و لا ختو غالبا هوا براسو ضحية ديال العنف لي تمارس عليه فصغرو فالمدرسة من طرف المعلم و فالدار من طرف الواليدين و فالجامع من طرف الفقيه و فالزنقة من طرف أي واحد أكبر منو و صحيح عليه بلا مانهضرو على العنف المؤسساتي لي منا و إلينا، العنف عندنا كانرضعوه فالبزولة حيت الأسرة المغربية كاتآمن بلي العنف هوا لي كايربي ” ربط تلقا ماتسيب” ” العصا من الجنة”، حنا الدري عندنا لادار شي غلط ماكانديروش معاه داكشي د الگور ” آجي لهنا ! سير لبيتك عندك عقوبة” لا لا ! حنا الطفل كانكبروه ب” هاك لمك” ! بل كاينين آباء لي كايتفننو فالعنف و كايفوتو العصا اليدوية و التصرفيق و الطرش و الركيل، كاينين الآباء لي بلاصتهم فأبو غريب، ها الصندالة ! ها الكابلي ديال الضو ! ها القريص فجذر الفخاض ! ها التعلاق فالكابينة ! گوانتانامو و تازمامارت يمكن يكونو أرحم على الإنسان من بعض الآباء البسيكوباطات فالأسر المغربية و لي عند بالهم بلي هاديك هي التربية. واش عقلتو على ديك السلسلة الغذائية لي قريناها فالنشاط العلمي ديال الخامس؟ ايوا راه فحالها فحال السلسلة ديال العنف، غير هوا فالسلسلة شي كاياكل شي، و فالسلسلة ديال العنف شي كايعنف شي، و القوي يعنف الضعيف، و حيت العيالات و الأطفال هوما الحلقة الأضعف ماديا و جسديا كاتجي فيهم الدقة و هادشي لي كايعطينا فالأخر راجل كايعنف المرا ! و لكن واش كاين الحل ؟ طبعا كاين حل للعنف لي كايتمارس ضد العيالات و الحل ماشي عند الراجل ، ماغانتسناوش حنا بوگملة يترجل و يدير النفس شي نهار، الحل كايبدا عند المرا لي كاتربي داك الراجل و كاترضعو من بزولتها الحليب و كاتنسا ماترضعو الاحترام ! كاتسنا ماترضعو بلي راه فحالو فحال ختو، ماشي احسن منها حيت ” راجل” و هي ” غي مرا” و بلي عندو نفس الواجبات و الحقوق لي عند ختو ! من الأم كاتبدا رحلة تغيير عقلية الرجل، ايه نتي لي هازاه و كاتراري بيه خاصك تعلميه يحتارم العيالات و بلي الضرب ماشي حل للمشاكل و لا وسيلة للاخضاع بزز ! و تسيفطيه لينا ناضي للزنقة و لبيت الزوجية ! ماشي تربي بسيكوباط مريض حلوف مدرم باغي يفرض راسو بالعصا يعذب مراتو و صاحبتو و ختو و ولادو... الحل ديال العنف عند العيالات لي خاصهم يقراو على راسهم و يكونو راسهم و يخدمو و يديرو الفلوس، ايه الفلوس، الگرمومة هي لي غاتحميك ضد العنف، باش تالاتلاقيتي بشي هايش ولد هايشة شايطة عليه يدو ماتكونيش مضطرة تعيشي معاه و تصبري للعنف و الضرب و الاغتصاب على قبل ” الوليدات” و حيت ” ماعندكش فين تمشي” و حيت ” هوا لي كايصرف” يا ختي ينعل بوه و بو مصروفو هادا لي غايهز عليك يديه ! كوني مرا مستقلة ماديا و جيبك عامر باش لا دار هاك و لا هاك تجري عليه كي الكلب و تسيفطيه ينغص حياة مو لي ماعرفتش تربيه. 
طبعا الحل ديال العنف فيد للعيالات ماشي الرجال ! نتي لي ولدتيه و كاترضعيه من بزولتك الحليب رضعيه معاه الاحترام ! و نتي لي باغا تجوجي قراي على راسك و خدمي و ديري الگرمومة ! و ينعل بوه و بو مصروفو هاد الهايش لي غايهز عليك يديه